1)

Korvataan 67 artikla seuraavasti: ”67 artikla Vaatimukset, jotka koskevat näyttelyihin tarkoitettujen vankeudessa pidettävien lintujen siirtoja 1. Toimijat saavat siirtää vankeudessa pidettäviä lintuja toisessa jäsenvaltiossa pidettävään näyttelyyn ainoastaan siinä tapauksessa, että kyseiset eläimet täyttävät 59 artiklassa vahvistetut edellytykset. 2. Ennen siirtämistä toisessa jäsenvaltiossa pidettävään näyttelyyn jäsenvaltion toimijat voivat kerätä vankeudessa pidettävät linnut samassa jäsenvaltiossa sijaitsevaan yhteen rekisteröityyn pitopaikkaan seuraavin edellytyksin: a) vankeudessa pidettävät linnut ovat kyseisessä pitopaikassa enintään 12 tuntia; b) keräyshetkellä pitopaikassa pidetään ainoastaan kyseiseen näyttelyyn tarkoitettuja vankeudessa pidettäviä lintuja; c) kaikki pitopaikkaan kerätyt vankeudessa pidettävät linnut tulevat suoraan rekisteröidyistä tai hyväksytyistä pitopaikoista, joissa niitä pidetään jatkuvasti ja joissa ne täyttävät 59 artiklassa säädetyt edellytykset. 3. Näyttelystä vastaavan toimijan, lukuun ottamatta lentonäytöksiä, on varmistettava, että a) näyttelyyn osallistuminen rajoittuu vankeudessa pidettäviin lintuihin, jotka on rekisteröity etukäteen näyttelyyn osallistumista varten; b) siinä jäsenvaltiossa sijaitsevista pitopaikoista peräisin olevien lintujen, jossa näyttely järjestetään, saapuminen näyttelyyn ei vaaranna näyttelyyn osallistuvien lintujen terveystilannetta joko i) siten, että kaikilla näyttelyyn osallistuvilla vankeudessa pidettävillä linnuilla on oltava sama terveystilanne; tai ii) siten, että siitä jäsenvaltiosta peräisin olevat vankeudessa pidettävät linnut, jossa näyttely järjestetään, pidetään eri tiloissa tai häkeissä erillään muista jäsenvaltioista peräisin olevista vankeudessa pidettävistä linnuista; c) eläinlääkäri i) tekee tunnistustarkastuksen näyttelyyn osallistuville vankeudessa pidettäville linnuille ennen kuin ne saapuvat näyttelyyn; ii) seuraa lintujen kliinistä tilaa niiden saapuessa näyttelyyn ja näyttelyn aikana. 4. Toimijoiden on varmistettava, että näyttelyyn 1, 2 ja 3 kohdan mukaisesti siirretyt vankeudessa pidettävät linnut siirretään tällaisesta näyttelystä toiseen jäsenvaltioon ainoastaan, jos ne täyttävät seuraavat vaatimukset: a) eläinten mukana on 81 artiklan mukainen eläinterveystodistus; tai b) kun kyseessä ovat muut vankeudessa pidettävät linnut kuin lentonäytöksiin osallistuvat linnut, eläinten mukana on oltava kaikki seuraavat asiakirjat: i) 3 kohdan c alakohdassa tarkoitetun eläinlääkärin antama ilmoitus, jossa todetaan, että 81 artiklan mukaisessa alkuperäisessä eläinterveystodistuksessa todettu lintujen terveystilanne ei ole vaarantunut näyttelyn aikana; ii) 81 artiklan mukainen alkuperäinen voimassa oleva eläinterveystodistus, jonka alkuperäjäsenvaltion toimivaltainen viranomainen on antanut kyseisten vankeudessa pidettävien lintujen näyttelyyn siirtoa varten; c) kun kyseessä ovat lentonäytökseen osallistuneet linnut, eläinten mukana on 81 artiklan mukainen alkuperäinen voimassa oleva eläinterveystodistus, jonka alkuperäjäsenvaltion toimivaltainen viranomainen on antanut kyseisten lintujen lentonäytökseen siirtämistä varten ilman b alakohdan i alakohdassa kuvattua ilmoitusta, edellyttäen että i) ne siirretään takaisin alkuperäjäsenvaltioon; ja ii) vankeudessa pidettävien lintujen suunniteltu siirto alkuperäjäsenvaltioon saadaan päätökseen sen 81 artiklan mukaisen alkuperäisen eläinterveystodistuksen voimassaoloaikana, jonka alkuperäjäsenvaltion toimivaltainen viranomainen on antanut kyseisten vankeudessa pidettävien lintujen lentonäytökseen siirtoa varten. 5. Edellä 3 kohdan c alakohdassa tarkoitettu eläinlääkäri antaa 4 kohdan b alakohdan i alakohdassa tarkoitetun ilmoituksen ainoastaan, jos a) eläimet siirretään takaisin alkuperäjäsenvaltioon; b) on tehty järjestelyt sen varmistamiseksi, että vankeudessa pidettävien lintujen suunniteltu siirto alkuperäjäsenvaltioon saadaan päätökseen sen 81 artiklan mukaisen alkuperäisen eläinterveystodistuksen voimassaoloaikana, jonka alkuperäjäsenvaltion toimivaltainen viranomainen on antanut kyseisten vankeudessa pidettävien lintujen näyttelyyn siirtoa varten; c) edellä olevan 3 kohdan b alakohdassa vahvistetut edellytykset täyttyvät.”